CELEX: 62016CN0217
Language: el
Date: 2016-04-18 00:00:00
Title: Υπόθεση C-217/16: Αίτηση για την έκδοση προδικαστικής αποφάσεως, την οποία υπέβαλε το Εφετείο Αθηνών (Ελλάδα) την 18η Απριλίου 2016 – Ευρωπαϊκή Επιτροπή κατά Δήμου Ζαγορίου

20.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 222/7
            
         Αίτηση για την έκδοση προδικαστικής αποφάσεως, την οποία υπέβαλε το Εφετείο Αθηνών (Ελλάδα) την 18η Απριλίου 2016 – Ευρωπαϊκή Επιτροπή κατά Δήμου Ζαγορίου
   (Υπόθεση C-217/16)
   (2016/C 222/09)
   Γλώσσα διαδικασίας: η ελληνική
   
      Αιτούν δικαστήριο
   
   Εφετείο Αθηνών (Ελλάδα)
   
      Διάδικοι στην υπόθεση της κύριας δίκης
   
   
      Εκκαλούσα: Ευρωπαϊκή Επιτροπή
   
      Εφεσίβλητος: Δήμος Ζαγορίου
   
      Προδικαστικά ερωτήματα
   
   
               1)
            
            
               Ποιος ο χαρακτήρας των πράξεων της Ευρωπαϊκής Επιτροπής κατά την άσκηση των αρμοδιοτήτων της εκ των κανονισμών 2052/1988 (1), 4253/1988 (2) και 4256/1988 (3) και συγκεκριμένα αν οι πράξεις αυτές της Επιτροπής είναι πράξεις δημοσίου δικαίου και γεννούν διοικητικές διαφορές ουσίας σε κάθε περίπτωση, ιδίως δε αν αντικείμενο της κατασχέσεως στα χέρια τρίτου από την Ευρωπαϊκή Επιτροπή είναι ιδιωτική απαίτηση, ενώ η αρχική απαίτηση για την ικανοποίηση της οποίας επισπεύδεται η εκτέλεση προέρχεται από έννομη σχέση δημοσίου δικαίου η οποία γεννήθηκε από τις ως άνω πράξεις της Ευρωπαϊκής Επιτροπής ή είναι πράξεις ιδιωτικού δικαίου και γεννούν ιδιωτικές διαφορές.
            
         
               2)
            
            
               Υπό την πρόβλεψη του άρθρου 299 της ΣΕΛΕ ότι η αναγκαστική εκτέλεση των πράξεων της Ευρωπαϊκής Επιτροπής που επιβάλλουν χρηματική υποχρέωση εις βάρος προσώπων, εκτός των κρατών μελών, διέπεται από τις διατάξεις της πολιτικής δικονομίας που ισχύει στο κράτος, στην επικράτεια του οποίου επισπεύδεται η αναγκαστική εκτέλεση και υπό την πρόβλεψη του ιδίου άρθρου ότι ο έλεγχος της κανονικότητας των εκτελεστικών μέτρων ανήκει στην αρμοδιότητα των εθνικών δικαστηρίων, πως καθορίζεται η δικαιοδοσία των εθνικών δικαστηρίων επί των διαφορών που γεννώνται από την εκτέλεση αυτή, όταν κατά το εθνικό δίκαιο οι διαφορές αυτές είναι διοικητικές διαφορές ουσίας, δηλαδή όταν η υποκείμενη σχέση είναι δημοσίου δικαίου.
            
         
               3)
            
            
               Επί αναγκαστικής εκτελέσεως πράξεων της Ευρωπαϊκής Επιτροπής, που εκδίδεται κατ’ εφαρμογή των κανονισμών 2052/1988, 4253/1988 και 4256/1988 και επιβάλλουν χρηματική υποχρέωση σε βάρος προσώπου, εκτός των κρατών-μελών, η παθητική νομιμοποίηση του υπόχρεου προσώπου κρίνεται με βάση το εθνικό ή με βάση το Κοινοτικό δίκαιο και
            
         
               4)
            
            
               Όταν ο υπόχρεος για την εκπλήρωση χρηματικής υποχρεώσεως απορρεούσης από πράξη της Ευρωπαϊκής Επιτροπής, εκδοθείσα κατ’ εφαρμογή των κανονισμών 2052/1988, 4253/1988 και 4258/1988 είναι κοινοτική επιχείρηση, η οποία εν συνεχεία διαλύθηκε, αν υπέχει ο Δήμος, στον οποίο ανήκει η εν λόγω επιχείρηση, υποχρέωση για την εκπλήρωση της εν λόγω χρηματικής υποχρεώσεως προς την Ευρωπαϊκή Επιτροπή σύμφωνα με τους ως άνω κανονισμούς.
            
         
      (1)  
         ΕΕ L 185 της 15.7.1988, σελ.. 9
      
   
   
      (2)  
         ΕΕ L 374 της 31.12.1988, σελ. 1
      
   
   
      (3)  
         ΕΕ L 374 της 31.12.1988, σελ. 25